2. proleterska (srpska) udarna brigada

**2. proleterska narodnooslobodilačka udarna brigada**, takođe **2. srpska proleterska brigada**, je bila (elitna) brigada NOVJ. Formirana je od srpskih ustanika iz Užica, Čačka i Šumadije, nakon njihovog povlačenja u Bosnu.

Druga proleterska NOU brigada je na svom ratnom putu prešla oko **24.000** kilometara U njenim redovima borilo se oko **15.000** boraca iz svih krajeva Jugoslavije. Izbacila je iz stroja oko **62.000** neprijateljskih vojnika. Dala je veliki broj rukovodećih kadrova, kao i **48** narodnih heroja. Među njima je i Petar Leković, prvi narodni heroj Jugoslavije.

Zajedno sa Prvom proleterskom brigadom, imala je veliku ulogu u stvaranju operativnih jedinica Jugoslovenske armije.

## Formiranje

Brigada je formirana naredbom Vrhovnog štaba NOV i POJ, 1. marta 1942. godine, u Čajniču, od boraca Užičkog, Čačanskog i Drugog šumadijskog partizanskog odreda. Na dan formiranja imala je četiri bataljona sa oko **1.000** boraca.

Komandni sastav je bio sledeći: 
* komandant brigade Ratko Sofijanić
* politički komesar Milinko Kušić
* načelnik štaba Pavle Ilić, dosadašnji zamjenik komandanta Beogradskog bataljona I proleterske brigade.
* zamjenik komandanta Ljubodrag Đurić
* zamenica političkog komesara Spasenija Cana Babović

## Borbeni put brigade
Druga proleterska brigada je do formiranja Druge proleterske divizije, 1. novembra 1942. godine, bila pod neposrednom komandom Vrhovnog štaba. U martu i prvoj polovini aprila delovala je u istočnoj Bosni. Zauzela je Borike, oslobodila Vlasenicu, Bratunac, Miliće, Srebrenicu i Drinjaču; potom je vodila borbe na Romaniji i učestvovala u napadima na ustaška uporišta u Rogatici i Han-Pijesku. U drugoj polovini aprila delom svojih snaga izvela je uspješan napad na ustaško uporište Borač u Hercegovini.

Tokom Treće neprijateljske ofanzive imala je veoma teške zadatke, najpre je vodila borbe oko Čajniča, Goražda, Foče, na sektoru Pljevlja, a u prvoj polovini juna vodila je teške borbe sa četnicima na Durmitoru i na Gatu, kod Gacka.

### Pohod u Bosansku krajinu

Nalazila se u sastavu Udarne grupe brigada, koja je pod neposrednom komandom Vrhovnog komandanta, 24. juna 1942. godine krenula u zapadnu Bosnu. Vodila je borbe oko Kalinovika, učestvovala u rušenju železničke pruge Sarajevo-Mostar, u zauzimanju Tarčina i Pazarića, zatim u borbama na sektoru Travnika, Donjeg Vakufa i Bugojna. Od kraja jula do polovine oktobra 1942. vodila je veliki broj teških borbi. Zajedno sa Četvrtom proleterskom, Desetom hercegovačkom i Prvom krajiškom učestvovala je u napadu na Kupres. Učestvovala je i u oslobođenju Jajca, 25. septembra 1942. godine.

Sedamnaestog oktobra je u Drvaru, od Vrhovnog komandanta NOP i NOVJ Josipa Broza Tita primila proletersku zastavu. Od tada do početka bitke na Neretvi delovala je oko Bosanskog Grahova, Livna, Kupresa, Duvna i u Kninskoj krajini. Izvela je protivudar protiv italijanske divizije "Sasari" i četnika od 26. do 28. oktobra i čišćenje Kninske krajine od četnika i ustaša. Vodila je borbe za Livno od 5. do 15. decembra i izvršila napad na Kupres.

### Bitka na Neretvi

Krajem januara vodila je žestoke borbe kod Knina i Strmice. Od tada do forsiranja Neretve vodila je borbe za Imotski i Posušje (9. i 10. februara 1943), prodrla u dolinu Neretve, zauzela Drežnicu i Grabovo 16/17. februara, gde se istakla i razbila bataljon divizije "Murđe". Zajedno s još osam brigada, učestvovala je u protivudaru kod Gornjeg Vakufa, i naročito se istakla (razbila bataljon 717. nemačke divizije). Tim uspesima spašeni su ranjenici i olakšan je položaj snaga NOVJ na Neretvi.

U ofanzivnim poduhvatima Glavne operativne grupe s Neretve, brigada je vodila teške borbe s četnicima kod Krsca, na Prenju, kod Bijele, Boračkog jezera, Glavatičeva, Obija i Kalinovika. U aprilu je učestvovala u borbama na Drini. Njena dva bataljona su zajedno sa Četvrtom i Petom proleterskom brigadom učestvovala u borbama na Javorku, kod Nikšića, 1. i 2. maja 1943. godine, kada su razbijene italijanske i četničke snage jačine nekoliko bataljona.

### Bitka na Sutjesci

Za vreme bitke na Sutjesci, učestvovala je 24. i 25. maja u pokušaju proboja jugoistočno od Foče, a od tada pa do 10. juna vodila je teške borbe na Vučevu, za Košur, kod Suhe, na Barama i Košuti. Njen uspeh na Vučevu i Košuti spada u najznačajnije borbe u ovoj bici. Ostalo je upamćeno da 10. juna na Zelengori, kada je Luftwaffe izvršio 63 borbena leta protiv partizana, delovi 2. proleterske brigade su uspeli da obore jedan nemački avion.

Veoma je značajno i učešće brigade u proširenju proboja nemačkog obruča na Zelengori 11. juna, kao i u proboju drugog obruča na komunikaciji Kalinovik—Foča. S ove komunikacije borbom se probila na sever, oslobodila je Olovo, 24/25. juna, a dva dana kasnije učestvovala je u oslobođenju Kladnja. Od tada do početka septembra deluje oko Tuzle i na planini Ozrenu. Učestvuje u razbijanju jakih četničkih i drugih snaga.

### Kapitulacija Italije

Nakon kapitulacije Italije u Jugoslaviji, 2. proleterska brigada je prešla u rejon Foče, pa u Sandžak. Oslobodila je Foču (3/4. septembra 1943), Pljevlja (22. septembra), Prijepolje; pa je učestvovala u oslobođenju Bijelog Polja, Berana i Kolašina.

### Pohod u Srbiju

2. srpska proleterska brigada oslobodila je Priboj i prešla u Srbiju. Mesec dana vodila je borbe na Zlatiboru i drugim mestima. Kod Prijepolja je, 4. decembra, u žestokoj iznenadnoj borbi pretrpela velike gubitke. Ponovo je prešla u Srbiju, i u decembru 1943. i januaru 1944. vodila je više borbi na Zlatiboru, za Ivanjicu, kod Arilja, u rejonu Priboja i drugih mesta.

Sredinom marta 1944. godine, u sastavu Udarne grupe divizija ponovo prodire u Srbiju. Od tada do 21. maja vodila je gotovo neprekidne borbe u zapadnoj Srbiji i Sandžaku (Rudo, Zlatibor, Ivanjica, Kaona, Povlen), ali je bila prinuđena da se povuče u Crnu Goru.

### Završne operacije
U junu i julu 1944. godine vodila je borbe na sektoru Andrijevice. Pored ostalog, učestvovala je u Andrijevičkoj operaciji. U prodoru Operativne grupe divizija iz Crne Gore u Srbiju učestvovala je u borbama na Pešterskoj visoravni i na Ibru. U avgustu deluje na Kopaoniku, u Župi, Rasini, i oko Kuršumlije, gde se ističe u razbijanju četnika. U septembru učestvuje u borbama na Ibru, kod Požege i Gornjeg Milanovca.

Učestvovala je u Beogradskoj operaciji, gde se naročito istakla. Od tada do kraja decembra delovala je na Sremskom frontu. U februaru i martu 1945. godine učestvovala je u borbama na Drini (Banja Koviljača i Loznica). U aprilu je učestvovala u oslobođenju dela istočne Bosne (Bijeljina, Brčko, Šamac), a zatim u borbama u Slavoniji, pa na Majevici.

## Komandni sastav brigade

* **Komandanti brigade:**
** Ratko Sofijanić — od formiranja brigade do juna 1942.
** Ljubodrag Đurić — od juna 1942. do septembra 1943.
** Sredoje Urošević — od septembra 1943. do avgusta 1944.
** Veselin Perović Trušo (v.d) — od avgusta do oktobra 1944.
** Ljubiša Veselinović — od oktobra 1944. do aprila 1945.
** Veselin Perović Trušo — od aprila 1945. do kraja rata
* **Politički komesari brigade:**
** Milinko Kušić — od formiranja brigade do avgusta 1942.
** Aleksa Dejović — od avgusta 1942. do aprila 1943.
** Slobodan Penezić Krcun — od aprila do septembra 1943.
** Milivoje Radovanović Farbin — od septembra 1943. do oktobra 1944.
** Srećko Milošević — od oktobra 1944. do marta 1945.
** Branislav Joksović — od marta 1945. do kraja rata
* **Načelnici Štaba brigade:**
** Pavle Ilić Veljko — od formiranja brigade do maja 1942.
** Vaso Jovanović — od maja do juna 1942.
** Vojislav Đokić — od juna do decembra 1942.
** Sredoje Urošević — od decembra 1942. do septembra 1943.
** Nikola Ljubičić — od januara do februara 1944.
** Božidar Đorđević — od maja 1944. avgusta 1944.
** Lazar Tešić — od avgusta 1944. do aprila 1945.
** Radomir Ninčić — od aprila 1945. do kraja rata
* **Zamenici komandanta brigade:**
** Ljubodrag Đurić — od formiranja brigade do juna 1942.
** Miodrag Milovanović Lune — od juna 1942. do aprila 1944.
** Veselin Perović Trušo — od maja 1944. do aprila 1945. (od maja do oktobra 1944. privremeno je vršio dužnosti komandanta brigade)
** Mileta Lukić — od aprila 1945. do kraja rata
* **Zamenici političkog komesara brigade:**
** Spasenija Cana Babović — od formiranja brigade do avgusta 1942.
** Slobodan Penezić Krcun — od avgusta 1942. do jula 1943.
** Jovan Stamatović — od jula 1943. do januara 1944.
** Dragoslav Đorđević Goša — od januara do avgusta 1944.
** Vojin Đurašinović — od avgusta 1944. do kraja rata

## Narodni heroji brigade

* Spasenija Cana Babović
* Radoš Bojović
* Boško Buha 
* Aleksa Dejović
* Petar Gračanin
* Dragoslav Đorđević Goša
* Predrag Jeftić 
* Sava Jovanović Sirogojno 
* Milinko Kušić
* Miodrag Milovanović Lune 
* Petar Leković
* Nikola Ljubičić
* Slobodan Penezić Krcun 
* Anđa Ranković
* Sredoje Urošević
* Bogoljub Čukić

## Priznanja

Odlikovana je Ordenom narodnog oslobođenja, Ordenom partizanske zvezde, Ordenom bratstva i jedinstva i Ordenom za hrabrost. Povodom petnaestogodišnjice bitke na Sutjesci, juna 1958. godine, odlikovana je i Ordenom narodnog heroja.

## Literatura
* **[[Vojna enciklopedija]]**, Beograd 1975. godina
* **[[Narodni heroji Jugoslavije (knjiga)|Narodni heroji Jugoslavije]]**, „Mladost“, Beograd 1975. godina

## Izvori

## Povezano
* Brigade NOVJ

## Vanjske veze
* 2. proleterska udarna brigada (znaci.org)